## El circ valencià pren els carrers, les places i la platja en la 42 edició de Sagunt a Escena

*** L’Off Romà torna a ser l’aposta del festival per acostar les arts escèniques a l’espai públic i a tots els públics
* El pantalà de Port de Sagunt s’incorpora com a nou escenari amb la representació de *Pilots* de La Finestra Nou Circ**

El festival Sagunt a Escena, organitzat per la Conselleria d’Educació, Cultura, Universitats i Ocupació a través de l’Institut Valencià de Cultura (IVC), continua amb la seua vocació d’estendre la seua programació més enllà del Teatre Romà a través d’Off Romà, la secció paral·lela dedicada al teatre de carrer, el teatre gestual, la música i el circ.

Enguany, el circ adquirix especial protagonisme amb quatre espectacles de companyies valencianes, tots gratuïts, que convertiran Sagunt i Port de Sagunt en un gran escenari a l’aire lliure.

“Amb una clara orientació popular, Off Romà pretén acostar les propostes a l’entorn quotidià de la ciutadania, fent de places, carrers i espais singulars punts de trobada amb el circ contemporani. En este cas, totes les propostes que es presenten són d’origen valencià, i amb això convertixen Sagunt a Escena en una altra plataforma d’IVC Arts Escèniques de suport i visibilització de la nostra creació”, ha destacat la directora del festival, María José Mora.

El recorregut circense comença el 2 d’agost en un nou emplaçament dins d’Off Romà, el pantalà de Port de Sagunt, amb l’espectacle *Pilots* de La Finestra Nou Circ, una carrera de bicicletes excèntriques protagonitzada per una *troupe* de pallassos.

Es tracta d’un espectacle itinerant que combina acrobàcies, malabars i participació del públic amb un to humorístic i festiu. La peça ha sigut guardonada amb el Premi FETEN 2025 al millor espectacle itinerant, premi que consolida el treball d’esta companyia dins del panorama estatal.

El 7 d’agost, en la Glorieta, serà el torn d’*Eirenê, bajo la carpa del cielo* de La Troupe Malabó, una metàfora poètica sobre la pau en temps de guerra contada a través del llenguatge del circ, la música i l’humor. La peça, dirigida per Marisa Ibáñez i Sergio Chaves, situa els personatges en un context bèl·lic des del qual continuen lluitant per portar l’art als altres, davall una gran carpa simbòlica que representa el cel com a refugi i esperança.

**Humor per a abordar la mort i el pas del temps**

Li seguirà, el 9 d’agost en el Centre Cívic, *Vitae* de XA! Teatre, un espectacle de teatre-circ dirigit per Jordi Collado que reflexiona sobre el pas del temps a través del cos, el gest i l’humor visual. Una creació vitalista que recorda a l’espectador la fugacitat de la vida amb sensibilitat i humor.

Finalment, el 14 d’agost en la plaça Antiga Moreria, l’Off Romà tancarà la seua aposta circense amb *B.O.B.A.S.* de la companyia Jimena Cavalletti, una hilarant comèdia musical en clau de circ que va ser reconeguda tant amb el Premi al millor espectacle de carrer en FETÉN 2024 com amb el de millor espectacle en el festival Umore Azoka de Leioa pel seu “extraordinari treball de *cl​​​​​​​own* amb el qual aconseguixen una obra irreverent, atrevida i provocadora, que genera una gran implicació i complicitat amb el públic”.

Tres músiques es preparen per a un enterrament, però ni el capellà ni el mort apareixen. Durant l’espera, la cerimònia es convertix en un divertit caos, amb situacions absurdes i desastroses, sempre acompanyades de ritme, caixa, bombo i platerets.

“Amb esta programació, Sagunt a Escena reforça el seu compromís amb la creació valenciana i amb una manera de fer teatre que trenca barreres, transforma l’espai públic i acosta l’emoció del directe a públics heterogenis”, descriu Mora.

Sagunt a Escena és un festival organitzat per l’Institut Valencià de Cultura amb la col·laboració de l’Ajuntament de Sagunt i l’àrea de teatres de la Diputació de València. En la seua 42 edició, se celebra del 31 de juliol al 23 d’agost de 2024 en el Teatre Romà i altres espais de Sagunt.

Fecha: 23/07/2025